tartuNLP/wikipedia-smugri-20251201 huggingface dataset:
Gro Holm

Gro Holm (1878 Odda, Norja – 1949) oli norjalainen kirjailija. Hänen romaanitrilogiansa "Sut", "Odelsjord" ja "Kår" (julkaistu yhteisnimellä "Løstølsfolket ") kertoo Länsi-Norjassa vuonon rannalla sijaitsevasta kunnasta ja siellä asuvan naisen elämästä maatilalla.
Hans Henrik Holm

Hans Henrik Holm (1896 Kristiania, Norja – 1980 Oslo, Norja) oli norjalainen kirjailija ja kansanperinteen kerääjä. Hän kirjoitti kahdeksasta itsenäisestä osasta koostuvan teoksen "Norsk folkeepos".
Sven Holm

Sven Holm (1940 Kööpenhamina, Tanska – 2019 Kööpenhamina, Tanska) oli tanskalainen kirjailija ja kriitikko ja toimi myös radio- ja televisiojuontajana. Holm oli vuodesta 2001 Tanskan akatemian jäsen.
EssilorLuxottica

EssilorLuxottica on ranskalais-italialainen monikansallinen yhtiö, joka sijaitsee Charenton-le-Pontissa Pariisin lähellä ja joka perustettiin 1. lokakuuta 2018 yhdistämällä ranskalainen Essilor ja italialainen Luxottica. Se on silmälasilinssien, silmälääketieteessä käytettyjen optisten laitteiden, lääkemääräyslasien ja aurinkolasien suunnittelija, tuottaja ja markkinoija.
Konsernin liikevaihto on 14 miljardia euroa ja sen markkina-arvo on 33 miljardia euroa. Yhtiö on noteerattu Pariisin Euronext-markkinoilla ja se on osa CAC 40 -indeksiä, joka sisältää 40 suurinta Pariisin pörssissä noteerattua yritystä, ja Euro Stoxx 50: tä, johon kuuluvat 50 suurinta yritystä euroalueella.
Imre (nimi)

Imre on unkarilainen miehen etunimi. Nimi esiintyy myös sukunimenä. Nimen muita muotoja eri kielissä ovat ainakin Emerik, Emeric, Emerich, Emmerich, Amerigo ja Imrich.
Tausta ja käyttö Unkarissa ja Virossa.
Imre-nimelle on useita alkuperäselityksiä. Sitä on johdettu sekä germaanisesta Amalrik- tai Emmerich-nimimuodosta että germaanisesta Henrik (Heinrich, Heimrich) -nimestä. Unkarissa ensimmäinen tunnettu Imre-nimen kantaja oli Pyhä Imre, Tapani Pyhän vuonna 1031 nuorena kuollut poika, joka tiettävästi sai nimensä enonsa, Saksan keisari Henrik II:n mukaan, ja vanhimmissa latinankielisissä lähteissä hänen nimensä esiintyy muodossa "He(i)nricus," vaikka sitä myöhemmin ruvettiin latinalaistamaan muotoon "Emericus". Imren nimipäivä on unkarilaisessa kalenterissa Pyhän Imren kanonisoinnin muistopäivä, 5. marraskuuta.
Myös Virossa Imre on ollut käytössä miehen etunimenä. Nimistöntutkija Annika Hussar luokittelee sen niiden uusien ulkomaisten etunimien joukkoon, joita Virossa ruvettiin käyttämään toisen maailmansodan jälkeen myös venäläisen etunimistön välttämiseksi. Vuonna 2024 Imre-nimisiä miehiä oli Virossa 632. Imren nimipäivä on virolaisessa kalenterissa sama kuin Henrik (Hindrek, Indrek, Ints) -nimisillä eli 10. huhtikuuta.
Ilomantsin terveysasema

Ilomantsin terveysasema on pohjoiskarjalaisessa Ilomantsin kunnassa sijaitseva julkisen palvelun terveysasema. Palvelujen tuottamisesta vastaa Pohjois-Karjalan sosiaali- ja terveyspalvelujen kuntayhtymä (Siun sote).
Terveysasema on normaalisti avoinna arkisin kello 8-16. Terveysaseman ollessa suljettuna, Ilomantsista voi hakeutua kiireelliseen hoitoon Pohjois-Karjalan keskussairaalan yhteispäivystykseen Joensuussa (Tikkamäentie 16, J2-talon katutaso). Henkeä uhtaavissa hätätilanteessa otetaan yhteyttä hätänumeroon 112.
Vaajakummun yhtenäiskoulu

Vaajakummun yhtenäiskoulu (ent. Vaajakummun koulu) on Jyväskylän kaupungin ylläpitämä peruskoulu, joka toimii Vaajakoskella. Koulussa opiskelee noin 600+ oppilasta luokilla 1 - 9. Alueellisessa pienrymässä opetusta saa noin 10 lasta ja nuorta. Lisäksi on yksilöllisen opetuksen pienryhmä. Lisäksi koulun alla toimii myös Haapaniemen päiväkoti-koulu, jossa järjestetään opetusta luokilla 1-2 ja koululaisia Haapaniemen koulussa on noin 30. Henkilökuntaa näissä kouluissa on yhteensä noin 80.
Koulu saneerattiin ja laajennettiin vuosina 2003-2004. Saneerauksen suunnitteli arkkitehtitoimisto Art Michael. Koulun sisällä sijaitsevan taideteoksen on tehnyt taiteilija Tuomo Blomqvist ja pihalla sijaitsevan taideteoksen kuvanveistäjä Timo Hannunen.
Vaajakummun yhteinäiskoululla toimii Vaajakosken keskuskeittiö ja vaaleissa koulu toimii Vaajakosken äänestysalueen äänestyspaikkana.
Saksala (Mikkeli)

Saksala ("Saxa") on Mikkelin kaupunginosa Etelä-Savossa. Se on saanut nimensä Mikkeliin saapuneen saksalaisen siirtokunnan mukaan noin 1500-luvun tienoilla.
Kaupunginosassa sijaitsee Saksalan kartano, jonka omisti aikanaan saksalainen hansakauppiasperhe Saxa. Perheen alkuperäksi on Mikkelin hopeaveroluettelossa merkitty flaami Per van Hammerxhuss (Hammershus). He toimivat Kustaa Vaasan palkkaamina sotilaina tai myöhemmin kruunun maatiloille kutsuttuina maanviljelyn asiantuntijoina.
$not

$NOT (oik. Edy Edouard, s. 16. joulukuuta 1997) on yhdysvaltalainen rap-artisti, laulaja ja lauluntekijä.
Edouard syntyi New Yorkissa, mutta muutti 7-vuotiaana West Palm Beachiin Floridaan, jossa hän aloitti uransa SoundCloudissa vuonna 2016. Edouard nousi kuuluisuuteen julkaisemalla sinkkunsa "Gosha" syyskuussa 2018.
Aikainen elämä.
Edouard muutti West Palm Beachiin, Floridaan 7-vuotiaana.
Ura.
2017: Uran alku.
Edouard aloitti uransa vuonna 2016 lukion aikana. Häntä inspiroi muun muassa Xavier Wulf, Bones, Yung Lean, Lil Wayne ja Tyler, The Creator.
2018-2019: The Ti$$ue Files ja "Gosha".
24. huhtikuuta 2018, $NOT julkaisi ensimmäisen EP:n nimeltään "The Ti$$ue Files", mukana Cameronazi ja Subjectz. Tämä EP oli $NOT:in edeltävä julkaisu ennen "Gosha":n julkaisua 7. syyskuuta 2018. $NOT:in single "Billy Boy" oli mukana HBO:n amerikkalaisen teinidraaman "Euphoria" pilottijaksossa.
2020-nykyaika: "- Tragedy +" ja "Beautiful Havoc".
Sinkkujen "Gosha" ja "Megan" kuuluisuuden jälkeen, $NOT allekirjoitti sopimuksen levy-yhtiön 300 Entertainment kanssa. 6. marraskuuta 2020, $NOT julkaisi debyyttialbuminsa, "- Tragedy +", jossa mukana Maggie Lindemann ja Wifisfuneral ja sisältää edellä mainitut sinkut.
24. syyskuuta 2020, $NOT julkaisi "Revenge", hänen ensimmäinen singlen hänen toiselta albumilta, ja Cole Bennettin ohjaaman musiikkivideon rinnalla hänen multimediayrityksessään Lyrical Lemonade. $NOT yhdistyi Flo Millin kanssa projektin toiselle singlelle "Mean" 15. lokakuuta 2020. $NOT julkaisi 30. lokakuuta 2020 hänen toisen studioalbumin nimeltään "Beautiful Havoc". Projektissa oli mukana Iann Dior, Denzel Curry ja Flo Milli, ja se debytoi sijalle 172. Billboard 200-listalla. $NOT julkaisi viisi musiikkivideota albumin julkaisun jälkeen: "Who Do I Trust" 5. marraskuuta 2020, "Watch Out" 13. joulukuuta 2020, "Like Me" 15. tammikuuta 2021, "Sangria" (mukana Denzel Curry) 17. helmikuuta 2021, ja "Life" 30. maaliskuuta 2021. 
9. huhtikuuta 2021, $NOT julkaisi singlen "Whipski", jossa on mukana rap-artisti Lil Skies. Whipskistä tuli Edouardin ensimmäinen kappale, joka ylsi Bubbling Under Hot 100 Singles -listalle.
Liisa ihmemaassa -syndrooma

Liisa ihmemaassa -syndrooma (engl. "Alice in Wonderland syndrome") on harvinainen neuropsykologinen oireyhtymä, jossa esiintyy havaintojen ja kokemusten vääristymiä.
Oireyhtymään kuuluu subjektiivisia harhoja, kuten derealisaatio, depersonalisaatio ja somatopsyykkinen duaalisuus, sekä aistiharhoja, kuten liikkumattomien ja muuttumattomien esineiden kokojen (mikropsia ja makropsia), etäisyyksien ja sijaintien näennäiset muutokset, leijumisen tunne sekä ajan kulun vääristymiset. Myös monet ruumiinkuvan vääristymiset luetaan oireiden joukkoon. Yleisintä on kokea oma pää ja kädet todellista suurempina.
Oireyhtymän arvellaan välittyvän etupäässä aivojen päälakilohkon kautta. Tila on täydellisessä muodossaan hyvin harvinainen. Yksittäisiä oireita esiintyy usein samanaikaisesti jonkin aivojen toimintahäiriön, kuten migreenin, psyykkisen sairauden, aivovamman, ohimolohkon epilepsian, hypnagogisen tilan, kuumehoureiden tai aiemman hallusinogeenien käytön yhteydessä. Joskus oireet aiheutuvat viruksesta, kuten mononukleoosista, Epstein–Barrista tai Coxsackie B1:stä.
Oireyhtymän määritteli vuonna 1955 brittiläinen psykiatri John Todd. Hän nimesi sen Lewis Carrollin lastenkirjahahmon Liisan mukaan, sillä Liisan kokemukset muistuttavat tämän syndrooman oireita. Kirjailija Carrollin on arveltu joko kärsineen itse näistä oireista migreeninsä vuoksi, tai koska oli lukenut hallusinogeenisista sienistä tai kokeillut niitä itse.
Metyylialuminoksaani

Metyylialuminoksaani (Al(CH3)O)n) on organoalumiiniyhdisteisiin kuuluva organometalliyhdiste. Yhdistettä voidaan käyttää katalyyttinä polymerointiprosesseissa.
Ominaisuudet.
Huoneenlämpötilassa metyylialuminoksaani on väritöntä amorfista ainetta. Metyylialuminoksaanin tarkka rakenne ei ole tiedossa, mutta se esiintyy useimmiten oligomeerinä Al(CH3)O)n, missä n on 2–20. Oligomeerin rakenne on mahdollisesti kolmiulotteinen häkki, mutta myös lineaarisia ja rengasrakenteita on esitetty. Rakenteen selvittämistä vaikeuttaa se, että yhdisteen joukossa on usein trimetyylialumiinia, joka reagoi metyylialuminoksaanin kanssa. Metyylialuminoksaani on pyroforista, minkä vuoksi sitä käsitellään tolueeniin tai muuhun aromaattiseen liuottimeen liuotettuna.
Valmistus ja käyttö.
Metyylialuminoksaania valmistetaan hydrolysoimalla trimetyylialumiinin tolueeniliuosta. Reaktio on hyvin eksoterminen ja tämän vuoksi vaikeasti kontrolloitavissa.
Tärkein metyylialuminoksaanin käyttökohde on toimia ko-katalyyttinä alkeenien polymeroinneissa. Se muodostaa Ziegler–Natta-katalyyttien ja muiden metalloseenikatalyyttien kanssa varautuneen kompleksin, joka on hyvin aktiivinen katalyytti polymerointireaktioissa.
Ajomies (vuoden 2013 elokuva)

Ajomies on Jarkko T. Laineen ja J-P Passin ohjaama ja käsikirjoittama suomalainen draamaelokuva vuodelta 2013. Elokuva on aiemmin elokuvaajina toimineiden Laineen ja Passin ensimmäinen fiktioelokuvaohjaus.
Elokuva kertoo raviradalla ratamestarina toimivan 'ajomiehen' elämästä. Ajomies on naimisissa, mutta hänen elämäänsä ilmaantuu toinen nainen. Elokuva kuvattiin menetelmällä, jossa näyttelijät saivat omat vuorosanansa vasta juuri ennen kunkin kohtauksen kuvaamista.
Concetta Antico

Concetta Antico on Australian Sydneyssä kasvanut impressionistisella tyylillä maalaava taidemaalari, jolla on tetrakromaattinen värinäkö eli hänellä on verkkokalvoillaan neljäntyyppisiä, eri aallonpituusalueille herkkiä tappisoluja, kun useimmilla ihmisillä on vain kolmentyyppisiä. Hän on työskennellyt 20 vuotta Salon of Art -koulussa San Diegossa. Tetrakromaattisen värinäkönsä ansiosta hän pystyy näkemään 100 miljoonaa väriä, kun normaali ihminen näkee miljoona. Päiväkoti-ikäisenä hän maalasi vanhan puuaidan vedellä, jossa hän pystyi valon heijastuessa siitä näkemään supernäkönsä ansiosta niin paljon värejä, että se tuntui hänestä "ikään kuin maalaisi sateenkaaria". Hän sai seitsemänvuotiaana ensimmäiset öljyvärinsä, minkä jälkeen taide on ollut osa hänen elämäänsä. Hän on myös kertonut pystyvänsä näkemään tyttärensä ihon pienistä värimuutoksista, onko hän sairas.
Ennen diagnoosia.
Aiemmin kun Antico vei oppilaitaan puistoon, hän saattoi kysyä heiltä esimerkiksi: "näetkö punaisen tuon lehden reunalla", mihin oppilaat vastasivat myöntävästi silkkaa kohteliaisuuttaan. Vuosia myöhemmin hänelle selvisi, etteivät oppilaat oikeasti nähneet mitään sellaista, vaan Anticolla itsellään oli poikkeuksellinen värinäkö, minkä vuoksi hän ainoana näki ne värit.
Maalarina.
Maalauksissaan Antico tuo esiin tetrakromaattisen näkönsä aistimuksia. Hän maalaa taulunsa yhdeltä istumalta, ja ne ovat tyypillisesti luontoaiheisia. Luonnossa Antico näkee enemmän värejä kuin ihmisen tekemissä esineissä. Anticoa laajasti tutkinut Kimberly Jameson Kalifornian yliopistosta on epäillyt, että Anticon geenit ovat parantaneet hänen hämärävärinäköään, ja hän perusteli epäilyään sillä, että Antico maalaa aamunkoittomaalauksiinsa paljon värejä. Sellainen hämärä saa normaalinäköiset näkemään vain harmaan sävyjä, ja Antico väittääkin näkevänsä ne värit, eli maalausten värikkyys ei ole pelkkää taiteellista vapautta.
Gerard Manley Hopkins

Gerard Manley Hopkins (28. heinäkuuta 1844 Stratford, Essex, Britannia – 8. kesäkuuta 1889 Dublin, Irlanti) oli brittiläinen runoilija ja katolinen pappi. Hän kuului alkujaan anglikaaniseen kirkkoon mutta tutustui opiskeluaikana Oxfordin liikkeeseen, liittyi jesuiittoihin ja sai pappisvihkimyksen 1877. Hän oli Dublinissa kreikan kirjallisuuden professori vuodesta 1884.
Hopkins hävitti nuoruudenrunonsa mutta piti yhä päiväkirjaa vuoteen 1875. Myöhemmin hän aloitti uudestaan runojen kirjoittamisen ja kirjoitti sonetteja, joissa hän purkaa henkisiä ristiriitojaan. Runot julkaistiin vasta hänen kuoltuaan, kun Robert Bridges toimitti ne 1918 julkaisukuntoon. Arvostusta hänen tuotantonsa sai vasta 1930-luvulla, ja hän nousi aikakauden muiden merkittävien runoilijoiden rinnalle. Postuumisti on julkaistu myös hänen kirjeitään, päiväkirjojaan ja saarnojaan.
Suomennetut runot.
Lähde
Anthony Hope

Anthony Hope, oik. Anthony Hope Hawkins, (1863 Lontoo, Britannia – 1933 Walton-on-the-Hill, Surrey, Britannia) oli brittiläinen kirjailija. Hän työskenteli asianajajana mutta ryhtyi päätoimiseksi kirjailijaksi. Ensimmäisen maailmansodan jälkeen hän sai ansioistaan aatelisarvon. Hän kirjoitti romanttisia seikkailukirjoja, joita hän ei arvostanut vaan piti roskana. Muulle tuotannolle hän ei odottanut lukijoita. Esikoisromaani "Presidentin kilpakosijat" ("A Man of Mark") ilmestyi 1890. Hänen maineikkain teoksensa on "Zendan vanki" (1894), jonka tapahtumaympäristö on kuvitteellinen keskieurooppalainen valtio Ruritania.
Ödön von Horváth

Ödön von Horváth (9. joulukuuta 1901 Fiume, Itävalta-Unkari – 1. kesäkuuta 1938 Pariisi, Ranska) oli saksankielinen unkarilainen näytelmäkirjailija. Hän asui Murnaussa Etelä-Saksassa, pakeni kansallissosialismia Wieniin ja Salzburgiin ja 1938 Pariisiin.
Von Horváthin näytelmissä on vaikutteita wieniläisestä kansannäytelmästä. Hän kuvasi pikkuporvaristoa ja esitteli yhteiskunnallisia ja taloudellisia seikkoja, joiden vuoksi fasismi saattoi siihen juurtua.
Parkanon radiomuseo

Parkanon radiomuseo on Parkanon Vahojärvellä oleva museo, mikä avattiin 1. elokuuta 2020. Museon kokoelmissa on pääasiassa satoja putkiradioita 1920-luvulta 1960-luvulle. Putkiradioiden lisäksi museossa on vanhoja televisioita ja puhelimia.
Paha poliisi

Paha poliisi on Pekka Lehdon ohjaama suomalainen dokumenttielokuva vuodelta 2017.
Elokuva käsittelee Helsingin huumepoliisin entiseen päällikköön Jari Aarnioon liittyvää rikostutkintaa.
Pascal Krauss

Pascal Krauss (s. 19. huhtikuuta 1987 Breisach, Länsi-Saksa) on saksalainen uransa lopettanut välisarjan vapaaottelija. Hän voitti urallaan Cage Warriorsin välisarjan mestaruuden. Krauss otteli UFC:ssä vuosina 2010–2014 tilastolla 2–2. Hänen oli määrä kohdata tammikuussa 2014 Adam Khaliev, mutta ottelu peruttiin, kun Khalievin ei päässyt läpi lääkärintarkastusta. Krauss ilmoitti samalla päättävänsä uransa terveydellisistä syistä. Krauss otteli nyrkkeilyssä nuorten tasolla, jossa hän saavutti muun muassa hopeaa Saksan nuorten mestaruuskilpailuissa.
Muualla.
Krauss on pelattavana hahmona vapaaottelupeleissä "EA Sports UFC" (2014), "EA Sports UFC 2" (2016) ja "EA Sports UFC 3" (2018).
Aagot Cannelin

Aagot Borghild Marie Cannelin (myöh. Cannelin-Catani, 6. tammikuuta 1908 Hanko – 17. maaliskuuta 1988) oli suomalainen näyttelijä ja laulaja. Hänet tunnettiin eritoten operettirooleistaan.
Ura.
Cannelinin vanhemmat olivat insinööri Paul Cannelin ja Borghild Gerne. Hänen nuorempi sisarensa oli näyttelijä Yrsa Cannelin.
Aagot Cannelin kävi Uuden ruotsalaisen tyttökoulun ja Ruotsalaisen teatterin oppilaskoulun. Lisäksi hän opiskeli laulua Alexandra Ahngerin johdolla. Cannelin aloitti uransa Turun ruotsalaisessa teatterissa 1928, mistä hän siirtyi seuraavana vuonna Helsinkiin Svenska Teaterniin. Cannelin toimi operettisubrettina ja teki useita operettirooleja aina vuoteen 1939.
Cannelinin rooleja olivat muun muassa Marion ("Bättre folk"), Sylvia ("Mysteriet i andra våningen"), Annette ("Tre små flickor") ja Violetta ("Monmartres viol").
Cannelin antoi ensimmäisen konserttinsa 9. marraskuuta 1929.
Yrsa Cannelin

Mercedes Yrsa Helena Cannelin (myöh. Hasselblad; 30. marraskuuta 1913 – 16. kesäkuuta 2004 Ruotsi) oli suomalainen näyttelijä ja laulaja. Hänet tunnettiin etenkin operettirooleistaan.
Ura.
Cannelinin vanhemmat olivat sähköinsinööri, Sortavalan kaupungin sähkölaitoksen johtaja Paul Victor Cannelin ja laulaja ja laulupedagogi Borghild Laurentia Andrea (o.s. Gerne). Hänen vanhempi sisarensa oli näyttelijä ja laulaja Aagot Cannelin.
Yrsa Cannelin työskenteli Svenska Teaternissa näyttelijänä ja operettilaulajana 1933–1941. Hänen roolejaan olivat muun muassa kreivitär Maritza ja Suza operetissa "Mazurka".
Cannelin kävi Svenska Teaternin oppilaskoulua. 18-vuotiaana oppilaana vuonna 1932 hän debytoi Svenska Teaternissa Kreivitär Maritza operetissa Lisan roolin varsinaisen roolin esittäjän sairastuttua. 
Cannelin avioitui ruotsalaisen upseerin Björn Hasselbladin (1911–1986) kanssa vuonna 1941 ja avioiduttuaan muutti Ruotsiin puolisonsa kanssa.
Sirkka Lindau

Sirkka Maria Lindau (1. maaliskuuta 1924 Mannheim – 30. elokuuta 1998 Helsinki) oli suomalainen teatteriohjaaja ja näyttelijä.
Ura.
Lindaun vanhemmat olivat reviisori Paul Rikhard Lindau ja kirjeenvaihtaja Berta Maria Alanen. Hän kävi Suomen Teatterikoulun 1947–1950, mitä seurasi näyttelijänkiinnitys Mikkelin Teatteriin 1950–1951 ja Jyväskylän Työväen Teatteriin 1951–1953. Kaudella 1953–1954 Lindau toimi apulaisohjaajana Svenska Teaternissa Helsingissä, minkä jälkeen hän toimi samassa teatterissa ohjaajana 1955–1959 ja 1961–1964. Lindau vieraili muun muassa Intimiteatterissa ja Radioteatterissa.
Lindau näytteli muun muassa Maria Josefan roolin näytelmässä "Bernarda Alban talo", Duennan roolin näytelmässä "Kuusi henkilöä etsii tekijää" ja neiti Bravardin roolin näytelmässä "Olemme 20-vuotiaita".
Lindaun lukuisista ohjauksista mainittakoon "Anne Frankin päiväkirja", "Bäddat för tre", "Laddat möte", "Min kvinna", "Nässlorna" ja "Koulutoveri".
Lindau näytteli sivuroolin kahdessa suomalaisessa komediaelokuvassa: "Katupeilin takana" (1949) ja "Alaston malli karkuteillä" (1953).
Meri Roini

Meri Roini (o.s. Salin, 25. elokuuta 1872 Helsinki – 8. elokuuta 1951 Helsinki) oli suomalainen näyttelijä.
Ura.
Meri Roini syntyi työnjohtaja Otto Vilhelm Salinin ja Maria Kristina Strömbergin perheeseen. Kansakoulun jälkeen hän sai lausuntaopetusta Kaarola Avellanilta. Roini näytteli Suomalaisessa Teatterissa 1889–1893, Turun ruotsalaisessa teatterissa 1894–1899 ja Helsingin ruotsalaisessa kansanteatterissa 1900–1904. Hän toimi suomalaisen kiertueen johtajana 1905–1909 ja vieraili Suomalaisessa Maaseututeatterissa syksyllä 1910. Tuonnempana Roini oli mukana Elli Tompurin, Hemmo Kallion ja Oskar Krabben kiertueilla.
Roinin vierailu Maaseututeatterissa johtui Mia Backmanin terveydellisistä ongelmista. Tämä kärsi "äänensorroksesta" ja unohteli vuorosanojaan, jolloin johtokunta päätyi kiinnittämään Roinin kuukaudeksi.
Roinin roolitehtäviä vuosikymmenten varrella olivat muun muassa Helena ("Murtovarkaus"), Anna ("Roinilan talossa"), Hompsantuu ("Työmiehen vaimo"), Hermia ("Venetsian kauppias") ja Cyprienne ("Erotaan pois"). Mittavaan rooliluetteloon kuuluu myös "Anna Liisan" ja "Lean" nimiosat sekä "Romeon ja Julian" naispääosa.
Roinilla oli sivurooli Teuvo Puron mykkäelokuvassa "Anna-Liisa" (1922).
Meri Roinin puoliso oli näyttelijä Alfred Roini.
Rabbe Gustaf Otto Wrede

Rabbe Gustaf Otto Wrede (9. huhtikuuta 1853 Kaarina – 2. joulukuuta 1927 Teijo) oli suomalainen insinööri ja valtiopäivämies.
Wreden vanhemmat olivat majuri, vankilanjohtaja, vapaaherra Wilhelm Casper Otto David Wrede ja Hedvig Johanna Wilhelmina Gustava Armfelt ja puoliso vuodesta 1878 Agnes Johanna von Essen. Wrede tuli ylioppilaaksi Turussa ja valmistui insinööriksi 1876. Muutaman Englannissa vietetyn opiskeluvuoden jälkeen hän siirtyi Åbo Järnmanufakturbolagin insinööriksi. Hän asui vuosisadan vaihteen tienoilla osittain Helsingissä ja osittain Oittaan kartanossa Espoossa, ja toimi tuolloin Suomen sahanomistajien palovakuutusyhtiönyhtiön tarkastajana. Hän asui muuten lähes koko elämänsä Turussa, mutta siirtyi 1922 Teijoon ruukin palvelukseen. Turussa asuessaan Wrede oli Turun kaupunginvaltuuston jäsen. 
Wrede oli aatelissäädyssä edustaja valtiopäivillä 1891, 1894, 1899 ja 1904–1905.
Ranskan kreolit

Ranskan kreolit ovat kreolikieliä, jotka perustuvat ranskaan. Niitä puhutaan perinteisesti alueilla, joilla Ranska oli siirtomaaisäntä. Nämä kreolikielet ovat saaneet alkunsa 1500–1800-luvuilla, ja ne olivat pitkään puhtaasti puhuttuja kieliä, joilla ei ollut kirjallista standardia.
Ranska on yksi tyypillisimmistä kreolikielten pohjakielistä (eli superstraatti).
Yksittäiset kreolikielet lasketaan toisinaan osaksi ns. makro-ranskan kieltä, johon kuuluu mm. ranskan kieli ja sen kanadalainen variantti. Ryhmään kuuluvia kreolikieliä on 10:
Maiju Rängman

Maria Alexandra Moëll (o.s. Rängman; 7. elokuuta 1870 Ylistaro – 12. maaliskuuta 1938 Tukholma) oli suomalainen näyttelijä. Hän näytteli Suomalaisessa Teatterissa 1890-luvulla.
Ura.
Rängmanin vanhemmat olivat kauppias ja maanviljelijä Johan Rängman ja Alexandra Molin. Vaasan Ruotsalaisen tyttökoulun käytyään Rängman opiskeli dramatiikkaa Kaarola Avellanin johdolla. Tammikuussa 1892 hän näytteli "Regina von Emmeritzin" nimiosan Suomalaisessa Teatterissa, johon hän sai kiinnityksen syksyllä 1893. Vuosisadan taitteessa Rängman siirtyi Turun Svenska Inhemska Teaterniin, jossa hän näytteli vuoteen 1903. Näyttämöura katkesi vaikeaan korvatautiin.
Rängmanin rooleja Suomalaisessa Teatterissa olivat muun muassa prinsessa Eboli ("Don Carlos"), Goneril ("Kuningas Lear") ja Ilvo ("Kullervo"). Svenska Inhemska Teaternissa hänen roolejaan olivat muun muassa Claire ("Derblays giftermål"), Matriona ("Mörkrets makt") ja kuningatar ("Hamlet"). Rängman näytteli myös "Anna Liisan" nimiosan.
Rängman avioitui ruotsalaisen virkamies Axell Moëllin kanssa 1905 ja muutti asumaan Tukholmaan. Aktiiviuransa jälkeen Rängman näytteli parissa Mauritz Stillerin ohjaamassa Selma Lagerlöfin kirjoihin perustuvassa elokuvassa. Hän oli myös mukana Tukholman Suomalaisen Seuran toiminnassa.
Châteaudun

Châteaudun on kunta Ranskassa Eure-et-Loirin departementissa Centre-Val de Loiren alueella. Se sijaitsee Loirjoen varrella, noin 135 kilometriä Pariisista lounaaseen. Châteaudun on Eure-et-Loirin aliprefektuuri.
Kunnan maisemaa hallitsee korkealle Loirjoen yläpuolelle kohoava keskiaikainen linna "Château de Châteaudun". 1400-luvulla Jean de Dunois, joka tunnettiin myös nimellä "Orleansin paskiainen", ryhtyi muuttamaan linnoitusta asuinkäyttöön. Seuraavan vuosisadan aikana hänen seuraajansa rakennuttivat linnaan kappelin ja kaksi siipirakennusta. Alkuperäisestä linnasta on jäljellä suurikokoinen torni. Linnassa on merkittävä kokoelma 1500- ja 1600-luvun ranskalaisia ja flaamilaisia gobeliineja.
Keskustassa on vuonna 1833 perustettu teatteri "Théâtre de Châteaudun". Teatterirakennus rakennettiin vuonna 1888, ja sen 500-paikkainen katsomo rakennettiin italialaisen teatterin periaatteiden mukaan, U-kirjaimen muotoiseksi ja monikerroksiseksi.
Kuvataiteen ja luonnonhistorian museo, "Musée des Beaux-Arts et d’Histoire Naturelle", on perustettu vuonna 1897. Sen näyttelytilat koostuvat neljästä kokoelmasta: markiisi Léonce de Tarragonin 1800-luvulla keräämästä lintukokoelmasta, egyptologi Émile Amélineaun egyptiläisen taiteen kokoelmasta, itämaisen ja islamilaisen taiteen osastosta sekä Châteaudunissa vaikuttaneiden taidemaalareiden, kuten François-Edme Ricoisin ja Prosper Galernen teoksista.
Derrick Lewis

Derrick James Lewis (s. 7. helmikuuta 1985 New Orleans, Louisiana) on yhdysvaltalainen raskaansarjan vapaaottelija. Hän otteli kerran UFC:n raskaansarjan mestaruudesta Daniel Cormieria vastaan, mutta hävisi takakuristuksella. Lewisilla on eniten tyrmäysvoittoja UFC:n historiassa. Hän on entinen Legacy FC:n raskaansarjan mestari.
Tayon kieli

Tayon kieli on ranskaan pohjautuva kreolikieli, jota puhutaan Uudessa-Kaledoniassa, tarkemmin Saint-Louis'n kylässä. Sen lähin sukulaiskieli on réunioninkreoli. Tayo on Tyynenmeren alueen ainoa ranskaan pohjautuva kreolikieli. Kielellä on noin 900 puhujaa.
Tayolla ei ole kirjoitettua standardia.
Fonologia.
Konsonantit.
Lähde:
Vokaalit.
Vokaalit [a] ja [o] voivat esiintyä niin lyhyinä kuin pitkinäkin.
Lähde:
Krugersdorp

Krugersdorp, joskus myös Krügersdorp on 140 643 asukkaan kaupunki Gautengin provinssissa Etelä-Afrikassa, 33 kilometriä luoteeseen Johannesburgista. Kaupungin pinta-ala on 247,22 neliökilometriä ja väestötiheys 568,89 asukasta neliökilometrillä. Lähes puolet kaupungin asukkaista puhuu äidinkielenään afrikaansia.
Kaupungissa sijaitsee buurien 16. joulukuuta 1838 Andries Pretoriuksen johdolla zulukuningas Dinganesta saavuttaman voiton muistoksi pystytetty Paardekraalin muistopatsas. Taistelun vuosipäivänä vietetään kansallisia muistojuhlia, joihin on sittemmin yhdistetty englantilaisista Majuban luona vuonna 1881 saavutetun voiton muistopäivä. Samana vuosipäivänä 1880 buurit julistivat paikalla Transvaalin itsenäisyyden. Lähellä Krugersdorpia Doornkopin luona buurit ottivat Piet Cronjen johdolla L. S. Jamesonin retkikunnan vangiksi 2. tammikuuta 1896. Nykyinen kaupunki perustettiin vuonna 1887 Witwatersrandin kultalöytöjen aikana, ja nimensä se sai presidentti Krugerin mukaan.
France 4

France 4 on ranskalainen julkisen palvelun televisiokanava, jonka omistaa France Télévisions, jonka puolestaan omistaa Ranskan valtio. Se perustettiin keväällä 2005 korvaamaan aiempi Festival-kanava. France 4 keskittyy tapahtumiin sekä nuorten ohjelmiin. Kanavan tunnusväri on violetti.
Kanava oli tarkoitus lopettaa elokuussa 2020 yhdessä France Ô:n kanssa, mutta sai vuoden lisäaikaa, sillä sen tarjonta oli osoittautunut hyödylliseksi, kun koronaviruspandemian takia koulut oli jouduttu sulkemaan. 
Historia.
France 4:n edeltäjä oli vuonna 1996 perustettu Festival, joka keskittyi elokuviin ja televisiosarjoihin. Sen omistivat France 2 (28 %), France 3 (28 %), brittiläinen Carlton Communications (28 %), Arte (11 %) sekä amerikkalais-hollantilainen Regency Monarchy (5 %).
Maaliskuun lopussa 2005, samaan aikaan kun Ranskassa otettiin käyttöön digilähetykset, Festival uudistettiin ja se sai uuden nimen France 4. Kanavan omistajaksi tulivat France Télévisions (89 %) ja Arte (11 %). Uusi kanava laajensi ohjelmistoaan muun muassa kulttuuritapahtumiin ja urheiluun.
Vuonna 2009 Arte myi osuutensa kanavasta France Télévisionsille 4,62 miljoonalla eurolla. Samana vuonna uusi laki kielsi France 4:ää, kuten kaikkia muitakin France Télévisionsin kanavia, näyttämästä mainoksia iltakahdeksan ja aamukuuden välillä.
Vuonna 2014 France 4:n strategiaa uudistettiin ja siitä tuli nuorisolle suunnattu kanava. Ohjelmisto suunniteltiin niin, että päivällä näytettiin lapsille suunnattuja ohjelmia ja illalla kohdeyleisönä olivat nuoret aikuiset.
Vuonna 2016 strategiaa muutettiin jälleen, ja nyt illan kohdeyleisöksi otettiin perheet.
Vuonna 2018 Ranskan kulttuuriministeriö ilmoitti, että France 4 televisiokanavana lakkautettaisiin viimeistään vuonna 2020 ja nuorta yleisöä tavoiteltaisiin jatkossa muilla tavoin kuin perinteisellä televisiolla. Lakkautusta kuitenkin lykättiin elokuussa 2020 vuodella, kun koronaepidemian aikana kanavan tarjonta oli osoittautunut pedagogisesti hyödylliseksi, kun koulut oli jouduttu fyysisesti sulkemaan. Toukokuussa 2021 presidentti Emmanuel Macron ilmoitti, että France 4:ää ei lakkautetakaan.
Ohjelmisto.
France 4:n kohdeyleisö on vuosien varrella vaihdellut, mutta tällä hetkellä se esittää lastenohjelmia päivisin ja nuorille aikuisille suunnattua ohjelmistoa iltaisin. Ohjelmisto koostuu muun muassa televisiosarjoista, elokuvista, dokumenteista, musiikkiohjelmista ja urheilusta.
Les Jeunes avec Macron

Les Jeunes avec Macron (suom. "Nuoret Macronin kanssa", lyh. JAM) on ranskalainen poliittinen nuorisojärjestö, joka on La République En Marche! -puolueen nuorisojärjestö.
Järjestö sai alkunsa vuonna 2015, kun ryhmä sosialistisen puolueen nuorisojärjestön edustajia perusti uuden ja itsenäisen nuorisojärjestön tukemaan Emmanuel Macronin presidentinvaalikampanjanaa. JAM:in perustajiin kuuluivat Jean Gaborit, Sacha Houlié, Florian Humez ja Pierre Person.
Elokuussa 2020 järjestöllä oli 27 500 jäsentä. Vuonna 2019 järjestön puheenjohtajaksi valittiin Ambroise Méjean.
Kelly Kalonji

Kelly Kalonji (s. 10. kesäkuuta 1987) on suomalais-kongolainen malli. Kalonji on ensimmäinen tummaihoinen nainen, joka on voittanut Miss Helsinki -kilpailun. Hän voitti kilpailun 25-vuotiaana vuonna 2013.
Vuonna 2021 Kalonji osallistui "Big Brother Vip" -ohjelmaan, jossa oli mukana yhteensä 14 julkisuudesta tuttua henkilöä. Hänet häädettiin Big Brother -talosta kolmantena päivänä, kauden ensimmäisenä asukkaana. Vuonna 2022 Kalonji osallistui "Farmi Suomi" -ohjelman kolmannelle tuotantokaudelle. Hän putosi kilpailusta ensimmäisenä yhdessä Maiju Voutilaisen kanssa. Vuonna 2023 Kalonji osallistui "Viidakon tähdet" -ohjelmaan.
Karipúna

Karipúna, toisinaan myös uaçá, on ranskaan pohjautuva kreolikieli, jota puhutaan Brasiliassa, Amapán osavaltiossa. Sen läheisiä sukulaiskieliä ovat mm. Ranskan Guayanan kreoli.. Kielellä on arviolta 2400 puhujaa.
Kieltä kirjoitetaan latinalaisilla aakkosilla.
Fonologia.
Konsonantit.
Lähde:
Vokaalit.
Puoliavoimet vokaalit sekä [a] voivat esiintyä myös nasaalisina.
Lähde:
Renault Kiger

Renault Kiger on Renault’n vuodesta 2021 lähtien Intian markkinoille valmistama pieni crossover-tyyppinen automalli. 
Moottorina on kolmesylinterinen 1,0-litrainen, joka on saatavana sekä vapaasti hengittävänä 72-hevosvoimaisena että turboahdettuna 100-hevosvoimaisena versiona. Vapaasti hengittävässä versiossa voimansiirtona on viisivaihteinen manuaalivaihteisto tai viisiportainen "Easy-R"-robottivaihteisto. Turboahdetussa versiossa on viisivaihteinen manuaalivaihteisto tai portaaton CVT-automaattivaihteisto.
Saint Lucian kreoli

Saint Lucian kreoli (omakielinen nimi "kwéyòl") on ranskaan perustuva kreolikieli, jota puhutaan pääsääntöisesti Saint Lucialla. Sen lähimipia sukulaiskieliä ovat mm. Guadeloupen kreoli ja Louisianan kreoli.. Kielellä on noin 160 000 puhujaa. Noin 75 % saintlucialaisista puhuu sitä äidinkielenään.
Kieltä kirjoitetaan latinalaisilla aakkosilla. Uusi testamentti käännettiin kreoliksi vuonna 1999.
Erona sukulaiskieliinsä Saint Lucian kreolissa on enemmän lainasanoja englannista. Englanti on Saint Lucian ainoa virallinen kieli, mutta kreolin ei katsota olevan uhattuna.
Fonologia.
Konsonantit.
Lähde:
Vokaalit.
Puolisuppeat vokaalit sekä [a] voivat esiintyä myös nasaalisina.
Lähde:
Sanasto.
Esimerkkilauseita kreoliksi:
Demokraattien ja riippumattomien unioni

Demokraattien ja riippumattomien unioni (, UDI) on ranskalainen liberaalinen puolue, joka perustettiin 18. syyskuuta 2012 kansalliskokouksen samannimisen parlamentaarisen ryhmän pohjalta.
Puolueen nykyinen puheenjohtaja on 15. marraskuusta 2014 alkaen Jean-Christophe Lagarde.
Apries

Apries, Raamatussa Hophra, oli Egyptin 26. dynastian neljäs faarao, joka hallitsi vuosina 589–570 eaa. Hän seurasi valtaistuimella isäänsä Psametik II:ta. Apriesin syntymänimi oli "Wah-ib-re", jonka merkitys on "Vakaa on Ren sydän"; hänen valtaistuinnimensä "Haa-ib-ren" merkitys puolestaan on "Riemuisa on Ren sydän". Apries on Manethon käyttämä kreikkalaistettu muoto.
Apries jatkoi isänsä ulkopolitiikkaa, muttei onnistunut auttamaan liittolaistaan Juudan kuningasta Sidkiaa Babylonian Nebukadressar II:tä vastaan. Vuosina 574–570 eaa. Apries teki voittoisia sotaretkiä Kyprosta ja Foinikiaa vastaan, mutta kun hän myöhemmin epäonnistui yrittäessään hyökätä Kyreneen, armeija nousi kapinaan. Apries lähetti kenraalinsa Amasisin (Ahmose II) lopettamaan kapinan, mutta sotilaat valitsivatkin tämän uudeksi faaraoksi. Apries vangittiin, mutta hän pääsi pakoon; myöhemmin mahdollisesti egyptiläiset murhasivat hänet. Useimpien lähteiden mukaan uusi faarao kuitenkin kohteli Apriesin ruumista kunnioittavasti, ja hänet haudattiin Saisiin kaikin niin kunnianosoituksin, jotka faaraolle kuuluivat.
JYP (täsmennyssivu)

JYP voi tarkoittaa seuraavia:
Sixteen (televisio-ohjelma)

Sixteen oli JYP Entertainmentin tositelevisio-ohjelma, jossa kilpailijoista valittiin Twice-yhtyeen jäsenet.
JYP Entertainmentin johtaja Park Jin-young ilmoitti helmikuussa 2015, että yhtiön tulevan yhtyeen jäsenet valittaisiin televisio-ohjelman "Sixteen" kautta. Ennen ohjelman alkua kilpailijat paljastettiin ja tuottaja Kim Jeong-beom kertoi, että yleisön mielipide otettaisiin huomioon. Ohjelman nimi viittaa sen kuuteentoista kilpailijaan, joista seitsemän valittaisiin uuteen yhtyeeseen. Ohjelmassa kilpailijat jaetaan kahteen ryhmään: pääryhmään ("major") ja alaryhmään ("minor") edeltävän viikon suorituksen perusteella. Yksi kilpailija alaryhmästä pudotettaisiin kilpailusta. Ohjelmassa otettaisiin huomioon myös muut tähden vetovoimaan vaikuttavat ominaisuudet laulun ja tanssin lisäksi kuten näiden luovuuden ja persoonallisuuden. Park Jin-young painotti tärkeimpinä ominaisuuksina rehellisyyttä, vilpittömyyttä ja vaatimattomuutta.
Ohjelma alkoi 5. toukokuuta ja päättyi 7. heinäkuuta sisältäen kymmenen jaksoa. Ohjelma päättyi Nayeonin, Sanan, Dahyunin, Tzuyun, Chaeyoungin, Minan, Jihyon, Jeongyeonin ja Momon voittoon sekä Twicen lopulliseen kokoonpanoon yhdeksänhenkisenä ryhmänä.
Ohjelman jälkeen JYP pahoitteli, ettei ohjelman valintamenetelmästä kerrottu riittävän tarkasti. Yhtyeeseen päätettiin lisätä kaksi jäsentä: yksi lisäjäsen yhtyeeseen valittiin pelkästään yleisön mielipiteen perusteella (Tzuyu) sekä yksi Park Jin-youngin henkilökohtaisen päätöksen perusteella (Momo).
Molière-palkinto

Molière-palkinnot ( tai "La Nuit des Molières") ovat Ranskan kulttuuriministeriön alaisuudessa toimivan Académie des Molièresin vuosittain jakamia teatterialan palkintoja, joita jaetaan useissa eri kategorioissa ranskalaisen teatterialan tekijöille. Molière-palkinnot vastaavat esimerkiksi yhdysvaltalaisia Tony- ja brittiläisiä Olivier-palkintoja.
Ensimmäinen Molière-gaala oli Châtelet-teatterissa Pariisissa 23. toukokuuta 1987. Palkinto on nimetty ranskalaisen näytelmäkirjailijan Molièren (1622–1673) mukaan.
Jean Hougron

 Jean Hougron (1923 Caen, Ranska – 2001) oli ranskalainen kirjailija. Hän asui Ranskan Indokiinassa, jossa hän työskenteli kaupallisissa tehtävissä. Vaikutelmiaan hyödyntäen hän kirjoitti kuusiosaisen romaanisarjan "La Nuit indochinoise". Sen ensimmäinen osa "Tu recolteras la tempête" (1950) sai laajaa huomiota. Hänen romaaneistaan on suomennettu kaksi, joista "Suistomaan pakolainen" sai 1953 Ranskan akatemian suuren romaanipalkinnon.
Venla Ronkainen

Venla Ronkainen (s. 21. tammikuuta 2010 Lempäälä) on suomalainen lapsinäyttelijä. Hän on näytellyt Venla Kautsalon roolissa suomalais-saksalaisessa rikosdraamasarjassa "Ivalo".
Ronkaisella on Downin oireyhtymä kuten hänen roolihahmollaan Venla Kautsalollakin.
Geoffrey Household

Geoffrey Household (1900 Bristol, Britannia – 1988 Banbury, Britannia) oli brittiläinen kirjailija. Hän asui ulkomailla Euroopassa, Lähi-idässä ja Amerikassa.
Household kirjoitti jännitysromaaneja, joissa ihminen ajautuu vaarallisessa ympäristössä ansaan. Niissä on snobismia ja brittiläisen maailmanvallan näkökulma, mutta kerronnallisesti ne ovat sujuvia. Niistä tunnetuin on poliittinen trilleri "Ihmismetsästys" ("Rogue male"), jossa yläluokkainen suurriistanmetsästäjä saa tähtäimeensä diktaattorin. Sille jatkoa on "Rogue Justice", jota ei ole suomennettu. Household kirjoitti myös omaelämäkerran "Against the Wind" (1958).
Householdin romaaniin "Ihmismetsästys" perustuu Fritz Langin ohjaama elokuva "Ihmismetsästys" (1941).
Vulgata-sykli

Vulgata-sykli on kokoelma ranskankielisiä kuningas Arthurin tarustoon liittyviä proosakertomuksia. Ne ovat peräisin noin vuosilta 1210–1230. Aiemmin niiden kirjoittajan katsottiin olevan Walter Map, Englannin kuningas Henrik II:n kirjuri. Nykyisin kuitenkin uskotaan, että kertomukset on kirjoittanut joukko sisterssiläismunkkeja. Vulgata-sykliin kuuluvat seuraavat kertomukset:
Herman Adlercreutz (valtiopäivämies)

Herman Adlercreutz (23. lokakuuta 1862 Kirkkonummi – 13. lokakuuta 1921 Helsinki) oli suomalainen juristi ja virka- ja valtiopäivämies.
Adlercreutzin vanhemmat olivat varatuomari Leonard Magnus Knut Adlercreutz ja Karolina Maximiliana Myrberg ja puoliso vuodesta 1893 Naima Sofia Charpentier. Adlercreutz tuli ylioppilaaksi Helsingissä ja suoritti oikeustutkinnon 1889, varatuomarin arvon hän sai 1892. Hän oli Suomen Pankin kanslisti 1893–1908 ja Helsingin ensimmäinen kaupunginvouti vuodesta 1899. Adlercreutz oli aatelissäädyssä edustaja valtiopäivillä 1897, 1900, 1904–1905 ja 1905–1906.
Lääkäri Erik Adlercreutz oli Herman Adlercreutzin poika.
Veli-Pekka Tynkkynen

Veli-Pekka Tynkkynen (s. 1972) on Venäjän ympäristöpolitiikan professori Helsingin yliopiston Aleksanteri-instituutissa sekä Venäjän energia- ja luonnonvarapolitiikan dosentti Maanpuolustuskorkeakoulussa.
Tynkkynen on voittanut Tieto-Finlandia-palkinnon vuonna 2003 yhdessä Antti Helanterän kanssa kirjoittamallaan kirjalla "Maantieteelle Venäjä ei voi mitään."
LunchMoney Lewis

LunchMoney Lewis, oikealta nimeltään Gamal Kosh Lewis (s. 11. tammikuuta 1988 Miami, Florida) on yhdysvaltalainen rap-artisti, lauluntekijä ja tuottaja. Hänet tunnetaan parhaiten vuoden 2015 singlestään ”Bills”.
Lewis on kotoisin Floridasta. Hänen isänsä Ian Lewis, ja setänsä Roger Lewis olivat tunnetun reggaeyhtye Inner Circlen jäseniä.
Haavankääpä

Haavankääpä ("Phellinus tremulae") on arinakääpiin kuuluva kaviomainen valkolahottajasieni, joka elää yleisenä haavalla sekä joillain sen hybrideillä, ei kuitenkaan kovin usein muilla poppelilajeilla. Laji saattaa muodostaa oksanarpiin itiöemiä jopa kymmenen metrin korkeudessa, ja kaatuneella puolella se voi olla alustanmyötäinen. Itiöemä on aluksi päältä silkinkiiltoinen, harmaa, halkeilee pystysuuntaan muttei ristiin kuten haavanarinakääpä ("P. populicola"). Alapinta on ruskea ja pillejä voi olla noin viisi millimetrillä. Pystypuulla kasvavalla itiöemällä on mustanpuhuva ydin, joka puuttuu levymäisestä muodosta.
Suomen oloissa on haavankäävän katsottu aiheuttavan niin merkittävää tuhoa, ettei tulitikkuteollisuutta pidetä kannattavana isojen terveiden haapojen puuttuessa.
Whiskey (kappale)

Whiskey on yhdysvaltalaisen popyhtye Maroon 5:n kappale, jossa vierailee rap-artisti ASAP Rocky. Se julkaistiin promosinglenä yhtyeen kuudennelta studioalbumilta "Red Pill Blues" lokakuussa 2017.
Kappaleen ovat kirjoittaneet Adam Levine, ASAP Rocky, John Ryan, Jacob Kasher Hindlin ja Tinashe Sibanda. Sen tuotannosta vastaavat Ryan, Kasher Hindlin, Fly-M. Kappale äänitettiin kesäkuussa 2017 Conway Recording Studiolla Los Angelesissä.
Help Me Out

Help Me Out on yhdysvaltalaisen popyhtye Maroon 5:n kappale, jossa vierailee laulaja Julia Michaels. Se julkaistiin promosinglenä yhtyeen kuudennelta studioalbumilta "Red Pill Blues" lokakuussa 2017.
Kappaleen ovat kirjoittaneet Adam Levine, Diplo, King Henry, Julia Michaels ja Justin Tranter. Sen tuotannosta vastaavat Diplo ja King Henry. Kappale äänitettiin heinä – elokuussa 2017.
Mauinnukupuu

Mauinnukupuu ("Hemignathus affinis") on peippoihin kuuluva sukupuuttoon kuollut lintulaji. Lajia tavattiin Havaijilta. Aiemmin sitä pidettiin nukupuun ("Hemignathus lucidus") alalajina.
Koko ja ulkonäkö.
Mauinnukupuu voi kasvaa noin 14 cm pitkäksi. Sukupuolet eroavat hieman toisistaan ulkonäöltään. Mauinnukupuukoiraan pää ja rinta ovat väriltään sitruunankeltaiset, naaraalla keltaista on naamassa ja kurkussa. Silmien ympärillä on tummempi alue. Lajin selkä, siivet ja pyrstö ovat oliivinvihreät. Mauinnukupuun nokka on hyvin pitkä ja voimakkaasti kaartunut.
Levinneisyys ja elinympäristö.
Mauinnukupuuta tavattiin ainoastaan vain Mauin saarelta. Lajin elinympäristöä ovat kosteat ja tiheät vuoristometsät 1 450–2 000 metrin korkeudella. Sen ravintoa ovat hyönteiset ja hämähäkit, joita se kaivaa puiden kuoresta. 
Mauinnukupuu luokitellaan hävinneeksi. Viimeisin mahdollinen, mutta vahvistamaton, havainto on vuodelta 1995. Kanta hävisi elinympäristön tuhoutumisen karjan laiduntamisen, lintumalarian ja vieraslajien takia.
Jauhar

Jauhar, joskus myös Jowhar tai Juhar, oli hindulainen naisten joukkoitsemurha polttamalla tai joskus heidän aviomiestensä, isiensä tai veljiensä suorittama teloitus Intiassa vangitsemisen, orjuuttamisen ja raiskauksen välttämiseksi hyökkäävän armeijan toimesta sodan aikana tapahtuvan varman tappion edessä. Joissakin raporteissa jauharista mainitaan naisten tehneen itsemurhan lastensa kanssa. Tätä käytäntöä noudatettiin historiallisesti Intian luoteisosissa, ja historian tunnetuimmat jauharit tapahtuivat Rajasthanin hindulaisten rajputvaltakuntien ja vastakkaisten armeijoiden välisten sotien aikana. Jauharia esiintyy sodan aikana, yleensä silloin, kun voittoon ei ollut mahdollisuutta. Käytäntöön liittyi saka tai viimeinen taistelu.
Termi jauhar merkitsee usein sekä polttoitsemurhaa että saka-rituaalia. Jauharin aikana rajputnaiset tekivät itsemurhan lastensa ja arvoesineidensä kanssa suuressa tulipalossa välttääkseen vangitsemisen ja hyväksikäytön väistämättömässä sotilaallisessa tappiossa ja vangitsemisessa. Samanaikaisesti tai sen jälkeen miehet marssivat rituaalisesti taistelukentälle odottaen varmaa kuolemaa, jota alueellisessa perinteessä kutsutaan nimellä saka. Tämä käytäntö osoittaa, että rajputit sukupuolesta riippumatta asettivat arvot ja kunnian elämäänsä korkeammalle.
Hinduvaltakuntien jauhareita ovat dokumentoineet Delhin sulttaanikunnan ja Mogulivaltakunnan muslimihistorioitsijat. Usein mainittu esimerkki jauharista on joukkoitsemurha vuodelta 1303, jonka tekivät Chittorgarhin linnoituksen naiset Rajasthanissa, jotka joutuivat kohtaamaan hyökkäävän Delhin sulttaanikunnan Khalji-dynastian armeijan. Jauhar-ilmiötä havaittiin myös muualla Intiassa, kuten Pohjois-Karnatakan Kampilivaltakunnassa, kun se hävisi Delhin sulttaanikunnan armeijoille vuonna 1327.
Chittorgarhissa vietetään vuosittain sankaruuden juhlaa nimeltä jauhar mela, jossa esivanhempia muistetaan.
Line of Duty

Line of Duty on Jed Mercurion luoma brittiläinen rikosdraamasarja, jota BBC on esittänyt vuodesta 2012 lähtien. "Line of Duty" seuraa birminghamilaisen korruptionvastaisen poliisiyksikön toimintaa. Sarjan pääosissa ovat Martin Compston, Vicky McClure ja Adrian Dunbar.
Sarjasta on tehty yhteensä kuusi tuotantokautta, jotka sisältävät yhteensä 36 jaksoa. "Line of Dutyn" ensimmäinen tuotantokausi alkoi Isossa-Britanniassa BBC Two -kanavalla kesäkuussa 2012. Sarja saavutti suuren suosion BBC Twolla, jonka takia se siirrettiin kolmen tuotantokauden jälkeen BBC:n pääkanavalle, BBC Onelle. Suomessa sarjaa ovat esittäneet Yle, C More ja Ruutu+. Sarjan viisi ensimmäistä tuotantokautta ovat olleet Suomessa katsottavissa C Moresta ja Ruutu+:sta. Kuudennesta kaudesta lähtien sarja siirtyi Ylelle. Nykyään sarja on katsottavissa BritBoxissa.
Kesällä 2025 kerrottiin, että sarja tulee saamaan jatkoa ja sen seitsemäs tuotantokausi julkaistaan vuoden 2026 aikana.
"Line of Duty" on ollut erittäin suosittu sekä katsojien että kriitikoiden keskuudessa. Sitä pidetään yhtenä televisiohistorian parhaista rikossarjoista. The Independent -lehden listauksessa "Line of Duty" sijoittuu kaikkien aikojen kahdeksanneksi parhaaksi poliisisarjaksi. Sarja on kerännyt Britanniassa parhaimmillaan noin 13 miljoonaa katsojaa.
Asetelma.
AC-12-poliisiyksikkö tutkii korruptioon ja poliisien väärinkäytöksiin liittyviä rikoksia. Sarjan päähenkilöitä ovat rikostutkijat Steve Arnott (Martin Compston) ja Kate Fleming (Vicky McClure) sekä heidän pomonsa Ted Hastings (Adrian Dunbar).
Jokaisella tuotantokaudella tutkimukset keskittyvät yhden epäilyttävän poliisin ympärille. Ensimmäisellä tuotantokaudella pääosassa on rikosylikomisario Tony Gates (Lennie James). Muiden kausien pääosissa ovat rikoskomisario Lindsay Denton (Keeley Hawes, 2. kausi), ylikonstaapeli Danny Waldron (Daniel Mays, 3. kausi), rikosylikomisario Roz Huntley (Thandiwe Newton, 4. kausi), peitepoliisi John Corbett (Stephen Graham, 5. kausi) ja rikosylikomisario Joanna Davidson (Kelly Macdonald, 6. kausi).
Tappajan näköinen mies (elokuva)

Tappajan näköinen mies on Lauri Nurksen ohjaama suomalainen draama- ja rikoselokuva vuodelta 2016. Elokuva perustuu Matti Röngän Viktor Kärppä -dekkariin "Tuliaiset Moskovasta" (2009). Elokuva on jatkoa vuoden 2011 televisiosarjalle Tappajan näköinen mies.
Elokuvassa Viktor Kärppä on Suomeen tullut inkeriläinen paluumuuttaja ja entinen spetsnaz-joukkojen sotilas, joka sotkeutuu keskelle Venäjän valtataistelua.
Lyophyllaceae

Lyophyllaceae on Agaricales-lahkoon kuuluva sieniheimo. Vuonna 2008 siihen arvioitiin kuuluvan kahdeksan sukua ja 157 lajia; marraskuussa 2014 Catalogue of Life luetteloi 13 heimoon kuuluvaa sukua. Heimon rajasi mykologi Walter Jülich vuonna 1981.
August von Willebrand

August von Willebrand (25. elokuuta 1868 Uusikaupunki – 14. huhtikuuta 1903 Lahti) oli suomalainen virka- ja valtiopäivämies.
Von Willebrandin vanhemmat olivat tullinhoitaja, kollegiasessori August Reinhold von Willebrand ja Viktoria Fahler ja puoliso vuodesta 1895 Ina Amanda Wilenius. Von Willebrand tuli ylioppilaaksi Turussa ja suoritti kameraalitutkinnon 1889. Hän toimi tullivirkamiehenä, viimeksi tullinhoitajana Kristiinassa vuodesta 1898. Von Willebrand oli aatelissäädyssä edustaja valtiopäivillä 1900.
August von Willebrandin veli oli kunnallispormestari Reinhold Alexander von Willebrand.
Olliver Hawk (elokuva)

Olliver Hawk on Arthur Franckin ohjaama suomalainen draamallinen dokumenttielokuva vuodelta 2019.
Elokuva on henkilödokumentti suomalaisesta hypnotisoijasta Olavi Hakasalosta alias Olliver Hawkista.
Thorsten Brakel

Thorsten Brakel (21. toukokuuta 1862 Pirkkala – 22. elokuuta 1943 Helsinki) oli suomalainen konsuli ja valtiopäivämies.
Brakelin vanhemmat olivat everstiluutnantti Karl Gustaf Brakel ja Alexandrine Emelie Federley. Hän tuli ylioppilaaksi Helsingissä ja toimi tilanisännöitsijänä Pirkkalassa. Brakel oli myös Portugalin varakonsuli ja Espanjan konsuliagentti Tampereella. 
Brakel oli aatelissäädyssä edustaja valtiopäivillä 1900, 1904–1905 ja 1905–1906.
Ohratee

Ohratee on ohrasta valmistettu paahdettu viljapohjainen juoma, joka on peruselintarvike Itä-Aasian alueilla, kuten Kiinassa, Japanissa, Koreassa ja Taiwanissa. Sillä on paahdettu, hieman katkera maku.
Koreassa teetä kulutetaan joko kuumana tai kylmänä, usein juomaveden sijasta monissa kodeissa ja ravintoloissa. Japanissa sitä tarjoillaan yleensä kylmänä ja se on suosittu kesäpäivän virvoke. Teetä on myös laajalti saatavilla teepusseissa tai pullotettuna Koreassa ja Japanissa.
Alajärven keskustaajama

Alajärven keskustaajama on taajama Alajärvellä ja kaupungin keskusta. Se on yksi kolmesta Alajärven taajamista. Kaupungin muut taajamat ovat Lehtimäki ja Luoma-aho. Taajama on levittäytynyt pääasiassa kaupungin nimikkojärven Alajärven länsi- ja pohjoisrannalle. Lisäksi se jatkuu yhdystietä 7115 pitkin Koskenvarteen ja yhdystietä 7122 Kurejoelle asti. Taajamaan kuuluu myös osa Höykkylän ja Alakylän kylistä.
Vuoden 2019 taajamarajauksen mukaan keskustaajaman alueella asuu 5 029 ihmistä.
Keskustassa sijaitsee Alajärven kirkko, hallintokeskus, kaupunginkirjasto ja suojeluskuntatalo.
Menetou-Salon

Menetou-Salon on kunta Ranskassa Cherin departementissa Centre-Val de Loiren alueella. Se sijaitsee noin 20 kilometriä Bourgesin kaupungista pohjoiseen.
Kunnan nähtävyyksiä on Uusgooottinen linna "Château de Menetou-Salon". Linna oli 1200-luvulla kuningas Ludvig IX:n hallituskaudella Sancerren kreivien omaisuutta. Vuonna 1448 kiinteistö myytiin kuningas Kaarle VII:n hallinnon talouspäällikkö Jacques Cœurille. Hänen menetettyään kuninkaan suosion, myös hänen omaisuutensa myytiin. Linna oli tämän jälkeen usealla omistajalla, kunnes 1700-luvulla linnan peri Lauragaisin hettuapari. Heidän ainoa tytär Pauline meni vuonna 1773 naimisiin Arenbergin herttua Louis Engelbertin kanssa, joka laajensi linnan nykyiseen asuunsa 1800-luvun alussa. Linnan muutostyön inspiraationa oli Jacques Cœurin palatsi Bourgesissa, ja sen suunnitteli arkkitehti Ernest Sanson.
Alueella on viljelty viiniä jo melkein tuhannen vuoden ajan. Vuodesta 1959 lähtien alueen viineillä on ollut Menetou-salon (AOC) -laatuluokitus. Tuotantoalue kattaa Menetou-Salonin lisäksi yhdeksän muuta kuntaa.